جێ ژوان

ئه‌و په‌نجه‌ی وا له‌ بێ هێزی ده‌له‌رزێ

کوشیویه‌تی مه‌مکۆڵه‌ی باڵابه‌رزێ

ئه‌و ددانه‌ی ئێستێ نه‌ماوه‌ تاقی

گه‌ستوویه‌تی زۆرجار چه‌نه‌گه‌ی ساقی

ئه‌و چاوانه‌ی سۆمایی لێ بڕاوه‌

هێند له‌ جوانان داگیرا، داگیراوه‌

ئه‌و لێوه‌ی وا ئێستێ باری گرتووه‌

کوڵمه‌ی نه‌رم و نۆڵی یاری گرتووه‌

ئه‌و باهۆیه‌ی زه‌مانه‌ لێی بڕی هێز

کام کیژ جوانه‌ گرتوویه‌ته‌ نێو ئامێز

ئه‌و دڵه‌ی وا ژوانی ده‌ویست و جوانی

ئێستا پڕه‌ له‌ خه‌م ، له‌ نیگه‌رانی

ئه‌و پێیانه‌ی شه‌ره‌زه‌ی کردوه‌ کوتر و کوان

ماندوو نه‌بوو قه‌ت له‌ هاتوچۆی جێ ژوان